
ОТЧЕТ ЗА СЪБИТИЯТА И ДЕЙНОСТИТЕ, ОСЪЩЕСТВЕНИ В ОБЛАСТТА НА ТУРИЗМА В ОБЩИНА ВРАЦА СЪГЛАСНО ПРОГРАМАТА ЗА РАЗВИТИЕ НА ТУРИЗМА ПРЕЗ 2024 Г. 
	Програмата за развитие на туризма в Община Враца за 2024 г. е обсъдена и одобрена от Консултативния съвет по въпросите на туризма на 29.02.2024 г., на основание чл. 13, ал. 6, т. 1 от Закона за туризма, и е приета с Решение № 135 по Протокол № 10 от 26.03.2024 г. на Общински съвет – Враца.
В резултат на заложените цели и приоритетни дейности в Програмата за развитие на туризма за 2024 г. бяха осъществени, освен традиционните, и нови културни мероприятия, инициативи и спортно-туристически събития, както и дейности в направления, свързани с реклама, регистрация и категоризация на места за настаняване и на заведения за хранене и развлечения, както следва: 
Приоритетна дейност 1. Изграждане и поддържане на инфраструктурата, обслужваща туризма на територията на общината, включително местните пътища до туристически обекти.
· Проучване на трасета и осъществяване на преходи съвместно със заинтересовани страни, с цел изграждане на нови маршрути за отдих и спорт
През месец юли 2024 г. фондация „Отвори Враца“ разработи безплатен опознавателен тур „Отвори Враца“ за гражданите и гостите на град Враца на български и английски език. Маршрутът включва културно – историческите забележителности от региона и се предлага онлайн на интернет страницата tours.openvratsa.bg и на място в Туристически информационен център – Враца.

Приоритетна дейност 2. Изграждане и функциониране на общински туристически информационни центрове и организация на информационното обслужване на туристите.
· Популяризиране дейността и развитието на ТИЦ – Враца
С Решение № 268 по Протокол № 19 от 24.09.2024 г. на Общински съвет – Враца, Туристическият информационен център е предоставен за безвъзмездно управление на Общинско предприятие „Спорт и туризъм“ – Враца за срок от 10 г.
Основната му цел е осигуряване и предоставяне на актуална, систематизирана и достъпна информация (на място и онлайн) на туристите за местните туристически атракции и забележителности, културни събития и фестивали, спортни прояви, активности, екопътеки и туристически маршрути, места за настаняване и заведения за хранене и развлечения. Туристическият център съдейства за планиране на посещенията на посетителите, за повишаване на тяхната осведоменост и удовлетвореност, за увеличаване на броя и продължителността на престоя им, както и за привличането на нови групи туристи.
Рекламната му функция се изразява в разработване, разпространяване и популяризиране на рекламни материали (печатни и онлайн), публикуване на мултимедийни презентации, свързани с развитието на туризма в региона и чрез туристическата платформа Open Vratsa, както и в продажба на сувенири, туристически артикули, местни занаятчийски стоки и продукти, туристически карти на града. 
Друга основна функция на ТИЦ е проучване на туристическото търсене, събиране на статистическа информация и създаване на база данни за посещенията и удовлетвореността на посетителите. В тази връзка, за периода от 1 януари до 31 декември 2024 г. общият брой посетители на място в центъра е 1046, от които 971 броя българи и 75 броя чужденци. Посочените данни са на база предоставен отчет от служители на ОП „Спорт и туризъм“.
През 2024 г. започна подготовката за стартиране на процедура по сертифициране на Туристически информационен център – Враца, с цел включването му в Регистъра на туристическите информационни центрове - част от Националния туристически регистър и Националната мрежа на туристическите информационни центрове. След сертифицирането на ТИЦ ще бъде предоставена двуезична табела с неговото наименование от Министерството на туризма.

· Осъществяване на съвместни дейности с Дирекция на Природен парк „Врачански Балкан”, в частност с Природозащитен и информационен център „Натура”
Служители на Дирекция на Природен парк „Врачански Балкан“ и на Община Враца продължават да осъществяват в партньорство съвместна дейност за информационно обслужване на посетителите и туристите в Природозащитен и информационен център „Натура”, както и при организиране на туристически походи с лицензирани водачи. 
През 2024 г., по данни на Дирекция на Природен парк „Врачански Балкан“, центърът е посетен от 3 103 посетители, проведени са 61 инициативи и са организирани 13 еднодневни и двудневни излети на територията на парка.

Приоритетна дейност 3. Изграждане и поддържане на туристически обекти, които са общинска собственост или за които правото за ползване и управление е предоставено на общината.
· Продължаващо проучване и по-нататъшна социализация на археологическите обекти с национално значение
Раннонеолитно селище и обреден център в местността Валога край село Оходен
За двадесет и трети археологически сезон, в периода от 3 септември до 18 октомври 2024  г., се реализираха редовните и спасителни археологически проучвания на раннонеолитното селище и обреден център Оходен – Валога. Продължаващите проучвания са осъществени върху площ от 85 кв. м, като в  новооткритите археологически структури са открити термични съоръжения – обредни огнища и  множество движими културни ценности, сред които керамични съдове с кухненско и трапезно предназначение, кремъчни пластини, стъргалки и костен инструмент, керамична зооморфна фигурка, керамични крачета от култови масички и други.
През 2024 г. продължи регулярната работа по изготвяне на Географска информационна система на археологическия обект чрез тримерно документиране, фотограметрия и пространствен анализ на новооткритите археологически структури и съдържащите се в тях движими културни ценности.
Средствата за археологическата експедиция, чиято основна цел е проучване, опазване и популяризиране на културно-историческото наследство, са осигурени по Целева програма за финансиране на археологически проучвания при Министерството на културата и от Община Враца.

Некропол от късната Античност и Средновековието в местността Гладно поле, североизточно от град Враца
Редовното археологическо проучване на обекта бе реализирано в рамките на 21 работни дни, през месец октомври 2024 г., от екип от археолози от Регионален исторически музей – Враца и Национален археологически институт с музей, част от структурата на Българската академия на науките. Некрополът е локализиран през 2022 г. при изкопни дейности за рехабилитация на газопреносната мрежа на „Булгартрансгаз“ ЕАД, когато в сервитута на газопровода са проучени 105 гроба от Средновековието (датирани от ХII - ХV в.) и 5 гроба от Античността (датирани от V в.). 
При редовните и спасителни археологически проучвания през 2024 г. са проучени и документирани 16 гроба, от които 62% принадлежат на индивиди в детска възраст и е установена югоизточната граница на некропола. Намереният гробен инвентар – накити и елементи на облекло, ще бъде включен във фондовете на Регионалния исторически музей – Враца.
Средствата за разкопките са осигурени от програмата за Теренни археологически проучвания на Министерството на културата.
Данните за продължаващото проучване на двата археологически обекта са на база информация, представена в Годишния отчет на Регионалния исторически музей – Враца за 2024 г.

· Участие в национални, областни и общински инициативи за почистване и опазване на природната среда
Кампания „Зелена Враца“
	През 2024 г., в рамките на кампанията „Зелена Враца“, се проведоха четири екоинициативи, като бяха обхванати почти всички жилищни квартали на град Враца. След проведени срещи с ландшафтни архитекти беше създадена концепция във всеки квартал да се засаждат определен вид растителни видове. Бяха засадени общо 1 500 нови дървета и храсти - липа, див рожков, японска вишна, индийски люляк, офика, розов кестен, албиция, японска дюля, жълта акация, магнолия, розова акация, червенолистна слива и бадем.
	В кампанията „Зелена Враца“ се включиха ръководството на местната администрация и служители, екипи на общинските предприятия БКС и „Социални дейности”, общински съветници, екипи на детски и учебни заведения, спортни клубове, социални работници, неправителствени организации, представители на предприятия и граждани – общо над 2 000 доброволци.

Национална кампания „Да изчистим България заедно“
В най-голямата доброволческа инициатива в страната - „Да изчистим България заедно“, която се проведе на 14 септември 2024 г. за дванадесети път, участваха служители на местната администрация и общинските предприятия, представители на социалните и здравните услуги, членове на Сдружение „Заедно за язовир „Дъбника“ и граждани. Целта на тазгодишното издание се изразяваше в опазването на реките и водните обекти. Сформираните екипи се включиха в почистването на коритото на река Лева и на зоната около стената на язовир „Дъбника“. В Регионалното депо за неопасни отпадъци – Враца, край село Костелево, са извозени 60 тона отпадъци. 
· Проучване на възможности за участие и разработване на проекти по програми на ЕС с туристическа насоченост (Програма за трансгранично сътрудничество Интеррег VI-А Румъния - България 2021-2027, Програма за трансгранично сътрудничество Интеррег - ИПП България - Сърбия 2021-2027, Програма за транснационално сътрудничество „Дунав“ 2021-2027, Програма за междурегионално сътрудничество „ИНТЕРРЕГ ЕВРОПА“ 2021-2027)
     Проект „Младежки дом - атрактивно културно средище“
           Проектът е разработен по Оперативна програма „Културно предприемачество, наследство и сътрудничество“, Приоритетна ос „Подобрено управление на културното наследство“. Срокът за реализиране на проекта бе 22 месеца – от 28.06.2022 г. до 27.04.2024 г. Бенефициент по проекта е Община Враца, с партньори: Младежки дом - Враца и Регионален исторически музей - Враца. 
През месец март 2024 г. в обновените и ревитализирани изложбени зали („Бяла“ и „Синя“) в Младежки дом – Враца, в рамките на проекта, бе открита официално изложбата „Именити врачански художници“ с живописни творби и пластики на художници от Враца и региона. Паралелно, с откриването на изложбата, са представени най-добрите рисунки и фотографии от проведения конкурс за деца и младежи на тема:  „Обекти на движимото и недвижимото културно наследство във Враца и региона“.
	Основните цели, които са постигнати чрез изпълнените дейности по проекта, са привличането на нова публика - деца и младежи, по-голяма информираност по отношение на творчеството на бележити художници от Враца и региона, повишен интерес на младите хора към културното наследство и ангажиране на вниманието им с изкуство и култура.

Приоритетна дейност 4. Организиране на събития и мероприятия с местно и национално значение, които допринасят за развитието на туризма.
· Организиране и провеждане на мероприятия с обществена значимост и туристическо значение (фестивали, културни събития, 3D мапинг-шоу, спортно – туристически мероприятия и състезания, представяне на местни традиции, кухня, биопродукти от местни ферми, занаяти и други), съвместно с културни, образователни и други институции, с цел промотиране и популяризиране на туристическия продукт и привличане на нови групи туристи
Сурвакарски празник
            На 1 януари 2024 г., за втори път, когато християнската църква почита Св. Василий Велики - Васильовден, на площад „Христо Ботев“ се проведе Сурвакарски празник. Културната програма включваше сурвакарски наричания, конкурс за „Най - красива сурвачка“ и хоротека. 
Организатор на събитието е Община Враца с участието на представителен танцов състав „Хемус“ и детски танцов състав „Радост“.

Отбелязване на празниците Трифон Зарезан и Св. Валентин
           По традиция на 14 февруари 2024 г. в Етнографско – възрожденския комплекс „Св. Софроний Врачански“ към Регионален исторически музей – Враца, до къщата на Димитраки Хаджитошин, бе представена възстановка на ритуално зарязване на лози от занаятчии от Северозападната задруга на майсторите на старите занаяти. Според обичая е избран и нов „Цар на лозята“. 
Същия ден Задругата на врачанските майстори, в която членуват 65 занаятчии, прие нови членове, като бяха раздадени свидетелствата за занаятите ювелир, глиптика (резба върху камък) и дурмаджия (градински мебели и облицовка).
В народния обичай по зарязване на лозите се включиха представителен танцов състав „Хемус“ и младежкият духов оркестър към Център за подкрепа за личностно развитие „Център за работа с деца”, град Враца. 
През целия ден в пространството около Сувенирната палата се проведоха различни активности, които включваха артработилница, тематични игри в обособен кът „Зона за любов“, Bunny photos и други, а в Младежки дом - Враца за 24-ти пореден път се проведе Национален поетичен конкурс „Любовта“. Кулминацията на деня бе огненото шоу на група „Fuego” в парка зад пл. „Христо Ботев“.
	Организатори на инициативите са Младежки център – Враца, Младежки дом – Враца, Ученически Общински съвет - Враца и Община Враца.

	Зимен спортно - туристически празник
	За 34-ти път, на 24 февруари 2024 г., в местността „Учителски колонии” се проведе зимен спортно - туристически празник, в който участваха над 100 ученици от учебните заведения на територията на община Враца. Участниците се състезаваха в три дисциплини: крос, щафета и теглене на въже. 
	Организатори на мероприятието са Община Враца и Българската федерация „Спорт за всички“.

Пролетен спортно - туристически празник
На 27 април 2024 г., пред хижа „Леденика” във Врачанския Балкан, се проведе традиционният общински пролетен спортно - туристически празник. В инициативата, организирана от Община Враца, се включиха над 250 ученици от училищата на територията на община Враца. Участниците се състезаваха в дисциплините - крос 600 и 800 метра, теглене на въже, парашут и щафета пъзел.

Великденски базар и отбелязване на пролетните празници
В периода от 8 април до 5 май 2024 г. на площад „Христо Ботев“ се проведе традиционният Великденски базар, в който взеха участие търговци на великденска украса и декорация и майстори на ръчно изработени сувенири. На площада бяха поставени 5 двуметрови великденски яйца и две арки, украсени със зеленина и декоративна растителност. Новите елементи в тазгодишната украса бяха 11-метровият паун, чиято опашка представляваше цветен килим с различни цветя и близо 3-метровият заек. 
По централната пешеходна зона и в парка в ж.к. „Дъбника” бяха подредени ръчно изрисувани яйца с височина 1 метър.
На 2 май 2024 г., в двора на Етнографско - възрожденския комплекс „Св. Софроний Врачански“ към Регионален исторически музей – Враца, за пети път се проведе фолклорното надпяване „С песен към Великден“. В събитието участваха възпитаници на детски градини и училища, както и самодейци от местни читалища.
Пролетните празници са отбелязани с разнообразна културна програма, включваща работилници с различни техники за боядисване и декориране на великденски яйца и изработване на яйца от вълна, благотворителен базар с ръчно изработени подаръци и сувенири от потребителите на социалните услуги в града, куклена пиеса, демонстрации на месене на козунаци, тематични  игри и Библиобус, концерти на фолклорната певица Цветелина, сестрите Ива и Велислава Костадинови, представителен танцов състав „Хемус“, детски танцов състав „Радост“, ансамбъл за народни песни и танци „Вратица“, духов оркестър към Народно читалище „Развитие - 1869“, както и с изпълнения на млади таланти от музикалните школи на града. 
На 18 април 2024 г. Община Враца бе домакин на IV Международен детски фестивал „Единството е сила“, в който взеха участие състави от града и страната, както и групи от Полша и Сърбия, а на 24 април се проведе VIII Национална инициатива на Българския хоров съюз „България пее“, в която се изявиха над 180 хорове и вокални групи от училища и школи. Към Великденската програма, на 20 април 2024 г., се проведе и Общински пролетен празник, в който участваха над 300 самодейци - певци, танцьори и инструменталисти от 22 читалища на територията на общината.
На Лазаровден – 27.04.2024 г., над 300 възпитаници на детски ясли и градини взеха участие в общоградско лазаруване, а на Великден – 05.05.2024 г., на площад „Христо Ботев” за пореден път беше подреден, изложен и раздаден на жителите и гостите на града стометров козунак, приготвен от 5-има майстори хлебари и тежащ над 160 килограма.
Организатори на Великденските инициативи и мероприятия бяха Община Враца, Младежки дом – Враца, Регионален исторически музей – Враца, Народно читалище „Развитие - 1869“ - Враца и Регионална библиотека „Христо Ботев“ - Враца.

Европейска нощ на музеите
На 18 май 2024 г. за поредна година Регионалният исторически музей – Враца се включи в седемнадесетото издание на Европейската нощ на музеите. Инициативите включваха различни интерактивни и настолни игри, работилница, свързана с традиционното народно облекло в България, прожекции на тематични филми, артателиета и беседи, концерт на творчески формации от град Враца и група „Viagem ao Brazil”. 
В Европейската нощ на музеите Регионалният исторически музей – Враца и Етнографско - възрожденският комплекс „Св. Софроний Врачански” са посетени от общо 801 туристи.  

Ден на българския спорт и Световен ден на предизвикателството
За поредна година Община Враца се включи на 18 май 2024 г. в отбелязването на Деня на българския спорт и Световния ден на предизвикателството със събитието „Спортувай активно“. Мероприятието включваше демонстрации по карате, стрийт фитнес, баскетбол, аеробика, скейтборд, стрелба, фехтовка, борба, латино танци, кикбокс, брейк-денс и други. В Националната спортна проява, която се организира за 31-ви път от Българската федерация „Спорт за всички“, с финансовата подкрепа на Министерството на младежта и спорта, се включиха над 150 участници. 
Инициативата е и част от Националната програма за физическа активност и развитие на българското население „БУЛФАР’2021 - 2024”, която цели насърчаване и популяризиране на системните занимания с физически упражнения и спорт и тяхната роля за здравето, добрата форма, работоспособността и дълголетието на хората, независимо от тяхната  възраст, пол, социален и здравен статус.

„Ботеви дни 2024“
С тържествено издигане на националния флаг, запалване на вечния огън и уникално аудио-визуално шоу с 200 дрона,  които представиха моменти от живота на Христо Ботев, на 27 май 2024 г. на пл. „Христо Ботев“ бяха открити „Ботеви дни 2024“. 
Проявите и инициативите в културната програма, с която бяха отбелязани 148 години от подвига на поета - революционер и неговата чета, включваха над 60 събития - Национален конкурс за стихотворение и есе „Живеем в земята на Ботев“, Национална художествена изложба „Земята на Ботев“, в която участваха 150 творби от 58 автори от цялата страна, Шейсет и второ издание на национален рецитал - конкурс за Ботевска и възрожденска поезия и проза за любители, експозиции, образователни игри и дискусии за младежи, литературни четения, изложби и прожекции на тематични исторически филми за български възрожденци, Тридесет и осмият международен младежки музикален форум за млади таланти, театралната постановка „Елате ни вижте” в Драматично-кукления театър, тематични аудио-визуални спектакли на водното огледало в парка зад паметника на Христо Ботев, вечерни концерти на открита сцена и в Градска концертна зала, спортни прояви. 
На 26 май 2024 г., в навечерието на „Ботеви дни 2024“, за шести пореден път се проведе традиционният фестивал на патриотичното творчество „С Ботевски пламък в сърцето”, организиран от Народно читалище „Фар 1930” в село Паволче. В инициативата участваха над 79 творци от различни градове на страната, като за първа година имаше и участник от град Сараево, Босна и Херцеговина. 
За поредна година с панихида и патриотична програма на връх Милин камък и в местността Йолковица бе почетена паметта на загиналите Ботеви четници. На 1 юни 2024 г. над 350 възпитаници от детските градини в града се включиха в традиционния поход „Със стихове и песни по Ботевата алея - по стъпките на Ботев”. За първа година в Деня на Враца /1 юни/, освен вечерния тържествен концерт и митинг-зарята, пред сградата на Общинска администрация – Враца е организиран детски празник за най-малките жители и гости на града.
 От 27 май до 2 юни 2024 г. се проведе Седемдесет и шестият национален туристически поход „По пътя на Ботевата чета – Козлодуй - Околчица“, в който участваха 52 групи – общо над 1 800 деца, студенти и възрастни от 18 области на страната. За първа година в похода се включиха и възпитаници на българското училище „Проф. Иван Шишманов“ в град Виена, Австрия.
За пета поредна година, по инициатива на колоездачен клуб „Враца Велообщество“ и със съдействието на Община Враца, се организира велопоходът „Козлодуй - Околчица“. 
„Ботеви дни 2024“ завършиха с всенародно поклонение на връх Околчица на 2 юни.

Фестивал „Мост над небесата“
За четвърта поредна година в района на природната забележителност „Божия мост“, край село Лиляче, в два поредни дни - на 7 и 8 юни 2024 г., с аудио-визуални ефекти и с участието на свещенически хорове, ансамбли, вокални групи и творчески състави, се проведе фестивалът „Мост над небесата”. 
	Събитието включваше църковнославянски песнопения, проповеди и рецитали от богослови и духовни лица, концерт-спектакли, изпълнения на класическа музика, фолклор, представяне на различни занаяти, врачанска традиционна кухня и активности като конна езда и стрелба с лък. 
	За първи път по време на фестивала във втората зала на пещерата „Божия мост" е представена и тематична изложба, както и книги на християнска тематика. 
Част от средствата, които са събрани от продажбата на билети, е предвидено да бъдат използвани за създаване на аудио-визуално съдържание за интерактивно вероучение в програмата на училищата в страната. 
Организатор на събитието е Фондация „Нашият дом е България”, с подкрепата на Община Враца.

Национален фестивал на малките театрални форми
 	В периода от 10 до 16 юни 2024 г. се проведе Тридесет и четвъртият национален фестивал на малките театрални форми. В програмата на мероприятието са включени 14 български и чуждестранни спектакъла, драматични представления, театрални миниатюри, моноспектакли и камерни постановки, представени от столични театри, театри от градовете Благоевград, Шумен и Куманово /Северна Македония/. По традиция Драматично-куклен театър – Враца, като домакин на фестивала, участва с две представления, които откриха и закриха театралния форум.
	Националният фестивал на малките театрални форми във Враца е най-старият театрален фестивал в България. От началото на 2024 г. е и с ново лого - дело на художника Ивайло Никодимов.

	
	Национален фолклорен събор „Леденика“
	На 29 и 30 юни 2024 г. за седми път в местността Леденика край Враца, се проведе Националният фолклорен събор „Леденика“. Концепцията на мероприятието е не само запазване, съхранение и популяризиране на народните обичаи и традиции, в частност възстановка на Северняшка сватба, но и създаване на устойчив туристически продукт, насочен към различни целеви групи. 
	Тазгодишното издание на събора започна на 28.06.2024 г., като жителите и гостите на града имаха възможност да участват, съвместно с възпитаници на Професионална гимназия по търговия и ресторантьорство - Враца, в приготвянето на врачанска лютика, а след това и да дегустират от традиционното за региона ястие.
	По традиция фолклорният събор беше официално открит с топовен гръм на 29.06.2024 г. На открита сцена се представиха над 60 фолклорни групи и самодейни състави от цялата страна. Участие в културната програма взеха и професионални изпълнители – формация „Фолкреактор“, Юри Крумов, Светлин Миланов, Анелия, нестинарите Илиян и Мария Йорданови, гайдарски състав „Еподай“, Нелина, група „Етро брас бенд“ и оркестър Виво Монтана. В организираното атрактивно надиграване за стилизиран фолклор взеха участие над 300 танцьори от 7 фолклорни състава от градовете Враца, Ловеч, Вършец и София. Кукерите от село Лобош, община Ковачевци, показаха сурвакарски игри, а в обособения Хайдушки кът патриотичният клуб „Бдинци“ от град Видин представи и демонстрира старинно оръжие от края на XIX век. За трети път се проведоха народни борби с участието на състезатели от Спортен клуб по борба „Ботев 93”, както и конкурс за автентична народна носия. На обособен щанд представители на Регионалния исторически музей – Враца, съвместно с Младежки дом – Враца, предоставяха информация за културно-историческите забележителности на региона и предлагаха дегустация на хляб от лимец, приготвен по оригинална рецепта отпреди 8 000 години.
	През втория ден на събитието, преди възстановката на Северняшката сватба, подготвена от уредниците от отдел „Етнография” към Регионален исторически музей - Враца, на поляната са застлани 40-метрови месали, подредени в 12 реда с над 1 500 глинени чаши и паници, изработени от местен майстор занаятчия. Задължително условие за участие във възстановката бе гостите да бъдат облечени в национални носии. 
	По време на фолклорния събор над 60 занаятчии от различни градове на страната предлагаха свои ръчно изработени сувенири от вълна, бродирани национални носии, реплики на старинни български накити - нагръдници и пафти, икони от дърво, битова керамика, тъкани изделия и демонстрация на стан, кожени изделия, сувенири от ковано желязо, кукерски маски, рисуване и ситопечат на картини, стъклени  изделия, порцелан и керамика, накити от естествени цветя в смола, дървопластика, плетени изделия от хартия с битово приложение и други. По време на събора е обособено място за фермери, където своя продукция представиха производители на сирене, кашкавал, кисело мляко от биволско, овче и краве мляко, конско и телешко месо, еленски суджуци, опушени подправки, плодови сиропи, домашно сладко, кафе на пясък, козуначени коминчета, ядки, мурсалски чай, бутикови вина и ракии, маслинова бира, босилково песто, веган продукти, масло от лавандула и маслодайна роза дамасцена, занаятчийски сладолед, пчелни и други билкови и биопродукти. Новост беше участието на „Чипровско пиво“ – първата занаятчийска семейна пивоварна в Северозападна България, която предостави възможност на посетителите да участват в демонстрацията по варене на бира. 
	И в двата дни на събора бе обособен детски кът, където децата се забавляваха, получавайки знания за традиционната българска носия и занаятите. 
	В двата дни на събора пещера „Леденика” е посетена допълнително от 670 туристи, извън заявените посещения от групи и индивидуални посетители, отчетени са 8 413 лв. приходи.
	Реализираните приходи от Звено „Общински пазари” за извършване на търговска дейност по време на мероприятието са в размер на 18 000 лв.
 
	Национален мотосъбор „Враца - Леденика“ 
В периода 5 – 7 юли 2024 г., в местността Леденика във Врачанския Балкан се проведе шестото издание на Национален мотосъбор „Враца - Леденика”. Програмата включваше рок концерти, караоке парти, тематични състезания, атрактивни игри и томбола с награди. 
Мероприятието е организирано от Мотоциклетен клуб „Motomafia MC - Vratsa“, със съдействието на Община Враца.

„Врачански теферич”
За четвърта поредна година на 25 август 2024 г., в парка на спортен комплекс „Христо Ботев”, се проведе събитието „Врачански теферич”, чиято основна цел е да продължи семейната традиция за пикници на открито. Събитието включваше разнообразни игри - настолни игри, федербал, колоездене, теглене на въже, хвърляне на торбички и народна топка и други. 
В спортно – туристическото мероприятие се включиха над 100 участници, като за всички имаше томбола с много изненади.
Организатори на събитието са екипите на Младежки център – Враца, ОП „Спорт и туризъм” и Община Враца. 

	Open Vratsa Festival
	В два поредни дни – на 31 август и 1 септември 2024 г. на ул. „Търговска“ и в Етнографско-възрожденския комплекс „Св. Софроний Врачански" се проведе Open Vratsa Festival. Програмата на културната инициатива включваше представяне на съвременни изложби и инсталации, съчетаващи традиционното и модерното, артбазар, концерти на местни и международни изпълнители, уъркшопи, хумористична вечер, лятно кино, артработилници и обособен детски кът за най – малките жители и гости на града. 
	Организатори на фестивала са Open Vratsa и Vola Open Mind, със съдействието на Фондация „Америка за България“ и Община Враца.

„Европейски дни на наследството“ /5 - 30 септември 2024 г./
За поредна година Община Враца се присъедини към съвместната инициатива на Съвета на Европа и Европейския съюз – „Европейски дни на наследството“, провеждаща се в 50 европейски държави, които организират различни кампании за популяризиране на културното си наследството. За нашата страна основен организатор и координатор на събитието е Министерството на културата.
Първото събитие, част от програмата, бе Международният фестивал за древни култури „Слънцето на Тодорка”, който се проведе за осма година в периода 6 – 9 септември 2024 г. в местността „Валога“, край село Оходен. Организира се по идея на Сдружение „Темп – Арт”, Младежки дом - Враца и Регионален исторически музей – Враца, с подкрепата на Община Враца. 
Във форума участваха Сдружение за исторически възстановки „Via Preatoria“ - София, Дунавска задруга на майсторите - Русе, археологически комплекс „Калето“, актьори от Театрална група „ТЕМП“ при Военен клуб -  Враца, клуб по китайски бойни изкуства при Младежки дом - Враца, танцова формация „ПУЛС“ - Разград, Народно читалище „Пробуда - 2012“ – с. Оходен, танцов състав „Калушари“ при Народно читалище „Н. Й. Вапцаров“ – с. Хърлец, археолози и студенти. Посетителите имаха възможност да се включат в организираните занаятчийски работилници за керамика с крачно керамично колело, метална бижутерия, копаничарство, обработка на вълна, изработване на древни възли и плетиво, накити и предмети от кост, както и да участват в легионерско обучение и стрелба с лък. 
В рамките на тридневния артистичен фестивал се проведе ритуално засяване на нива с лимец, приготвяне и дегустация на хляб от лимец, археологическо училище и демонстрации на старинни оръжия и монетосечене. Новост за фестивала са дегустацията на римски храни и напитки по запазени рецепти на Апиций, Катон и Плиний Стари. 
За любителите на приключенския туризъм е организирана двудневна игра „Пътят на Слънцето“, в която участваха и експерти от Регионален исторически музей - Враца. По специално изготвени карти и символи, търсачите трябваше да издирят, съберат и представят на „Съвета на жреците“ магическия накит на Тодорка.
През 2024 г. във фестивала взеха участие над 2 000 души.
В периода 5 - 30 септември 2024 г. в Регионалния исторически музей – Враца е подредена изложба с фотографски творби, документи и предмети, посветена на 115-ата година от рождението на един от първите фотографи в град Враца - Кирил Чернев. 
Част от „Европейски дни на наследството“ е и провелият се тридневен Литературен фестивал „Враца - книжен град“ – от 26 до 29 септември 2024 г., организиран от Регионална библиотека „Христо Ботев” – Враца за шеста поредна година. Целта на събитието е да събере на едно място български издателства, писатели и читатели, които да насърчат любовта към книгите, думите и четенето и да вдъхновят хората от всички възрасти да изследват и разширяват хоризонтите си. Мероприятието включваше богата обществена образователна програма с работилници, ателиета, семинари, майсторски класове и книжен базар на открито пред сградата на Общинска администрация – Враца с голямо разнообразие от нови заглавия за деца и възрастни.
Събитието е организирано в партньорство с Регионалното управление на образованието – Враца, Община Враца и медийните партньори на фестивала - azcheta.com, detskiknigi.com и openvratsa.bg.

	Врачански традиционен есенен панаир
 	От 13 до 18 септември 2024 г. на територията на спортен комплекс „Христо Ботев“ се проведе 135-ото издание на традиционния Врачански есенен панаир. Мероприятието е открито с възстановка на автентичен ритуал за приготвяне на вино с  участието на представителен танцов състав „Хемус“.
Тази година в панаира взеха участие над 150 търговци, производители и занаятчии от цялата страна – Враца, Мездра, София, Пловдив, Казанлък, Ловеч, Велико Търново, Монтана, Бургас, Шумен, Трявна, Троян, Севлиево, Габрово, Горна Оряховица, Плевен, Велинград, Силистра, Кюстендил и други. Любителите на изкуствата и занаятите имаха възможност да разгледат реплики на старинни български накити, сувенири от естествени камъни и минерали, екотефтери с дървени корици, декупаж, ръчно тъкани изделия и демонстрация на стан, сувенири от ковано желязо, кожени изделия, дърворезба и дървени сувенири, рисувани кратуни, плетени играчки, рисувано стъкло, изделия от плъстена вълна, икони от дърво, икони от орех, камък и мъниста, битова и градинска керамика. За първи път в събитието се включиха занаятчии, които рисуваха с неонови цветове върху обувки, чанти и дрехи. Представители на „Open Vratsa” предлагаха рекламни материали и брандирани сувенири с цел популяризиране на културно-историческото наследство и природните забележителности в град Враца и региона. И тази година голям интерес предизвика грънчарското колело на местен майстор занаятчия, на което всеки можеше лично да изработи грънчарски съд.
По време на панаира за пореден път е организиран фермерски пазар, на който се предлагаха млечни и месни продукти, здравословни сладкиши, сиропи, домашни сладка, мармалади и нектари, сушени плодове, ядки, мурсалски чай, домашни лимонади, вино, ракия, занаятчийска бира крафт, пчелни продукти, билки и опушени подправки, различни видове занаятчийски сладолед, рибни и морски деликатеси, суши, натурална козметика. Сред атрактивните хранителни продукти отново беше уникалният крокмач - старо българско солено ястие от Луковит, което се приготвя от овче мляко. Участие в мероприятието взеха и производители на български обувки, трикотаж, спално бельо, спортни дрехи. 
	Всички занаятчии, производители и търговци изложиха своята продукция в малки и големи бели шатри, с уеднаквена визия, а за най-малките гости бяха предвидени много изненади с разнообразни атракциони. 
Културната програма включваше изпълнения на местната рок група „Докторс Гого бенд“, D2 и приятели, Керана и космонавтите, Веселин Маринов, група „Етро брас бенд“, Алесандра Франческони и Ирини Пападопулу, като за концерта на гръцката изпълнителка търговците на храни и напитки предлагаха и гръцки специалитети.
На 14 и 15.09.2024 г. Търговско-промишлена палата – Враца участва във Врачанския есенен панаир с организирания „POP-UP музей на джелатото”, по проект „Пътят на джелатото/GELATOn the Road”, включващ интерактивни дейности, демонстрации, детски и младежки кът, изложба и презентации на проекта, свързани с историята на джелатото.
През 2024 г. реализираният приход от Звено „Общински пазари” от ползване на общински терени за извършване на търговска дейност по време на панаирните дни е в размер на 65 154 лв. 

Отбелязване на Независимостта на България
С издигане на националния флаг, тържествена церемония, водосвет за здраве и благополучие и пресъздаване на моменти от обявяването на Независимостта при княз Фердинанд I бе отбелязана 116-ата годишнина от обявяването на Независимостта на България.
Акцент в програмата бе пристигането за първи път на историческа атракция – ретровлак с парен локомотив и царски вагони, на ЖП гарата в града. След възстановката на събитията около обявяването на Независимостта, изпълнена от Регионален клуб „Бдинци“ - Видин към Сдружение „Национален съюз Единение”, всички присъстващи имаха възможността да разгледат царския вагон, който в миналото е бил предназначен за пътувания на Цар Борис III и неговото семейство.
Организатор на събитието е Община Враца със съдействието на Сдружение „Национален съюз Единение”. 

„BOUNCE in VRATSA FESTIVAL 2024” 
В периода 26 – 28 септември 2024 г. на пл. „Христо Ботев“ се проведе първото за града и най-мащабното хип-хоп събитие за страната – „Bounce in Vratsa 2024“. Целта на фестивала е да насочи вниманието на младежите към хип-хоп изкуството и културата като градивни посланици срещу насилието, агресията и наркотиците. Активностите включваха работилници за графити, брейк танци и бийтбоксинг, стрийтбол, уъркшопи, нощна кино зона, зона за храна и напитки, както и вечерни концерти с популярни хип-хоп изпълнители.
Мероприятието е организирано от Младежки център – Враца със съдействието на Община Враца.

70 години от създаването на Регионална библиотека „Христо Ботев” - Враца
На 26 септември 2024 г., с тържествена церемония и празничен спектакъл, е отбелязана 70-годишнината от създаването на Регионална библиотека „Христо Ботев” – Враца чрез представяне на  историята на библиотеката, постиженията през годините и  предстоящите проекти на културната институция. Гости на събитието бяха представители на Българската библиотечно-информационна асоциация, общински съветници, бивши и настоящи служители на библиотеката, общественици и граждани.
Организатор на събитието е Регионална библиотека „Христо Ботев” - Враца с подкрепата на Младежки дом – Враца.  
 
	Фестивал „ТУМБА-ЛУМБА, ИХА-ХА“
	Първият регионален фестивал „ТУМБА-ЛУМБА, ИХА-ХА“ се проведе на 27 и 28 септември 2024 г. в село Чирен, община Враца. В програмата на събитието, освен концерти на гост - изпълнители, фестивални игри, конкурси, надиграване на групи и състави за стилизиран фолклор, артработилници, базар на производители и занаятчии, изложба на автентични престилки „Престилчена феерия“, са организирани и изложба базар с дегустация на „Печивата на Чирен от време оно“, изложба базар на вина от местни производители с дегустация „Чиренско мезе“, детски игри „От времето на баба“ и хоротека.
	Регионалният фестивал е организиран от Народно читалище „Пробуждане 1906“ – с. Чирен и кметство Чирен със съдействието на Община Враца.

Световен ден на туризма
Във връзка с отбелязването на Световния ден на туризма, на 28 септември 2024 г. Община Враца се присъедини към инициативата на Дирекция на Природен парк „Врачански Балкан“ в организирането на преход с квалифициран планински водач до природни забележителности във Врачанския Балкан. Туристическият маршрут включваше местността Врата, Развлекателен парк „Леденика“, местността Тезеро и проход Вратцата. В мероприятието се включиха над 30 граждани и любители на пешеходния туризъм. По време на прехода е проведена беседа с интересни факти за редките и защитени растения и животни във Врачанския Балкан, чиято територия е част от Европейската екологична мрежа „Натура 2000“.
Световният ден на туризма се отбелязва всяка година на 27 септември, като началото му е поставено през 1980 г. от Световната организация по туризъм. Тази година мотото беше „Туризъм и мир“.

Пътуващ фестивал „Квартална сцена“
В периода 26 - 29 септември 2024 г. Община Враца бе домакин на 10-ото издание на Пътуващия фестивал „Квартална сцена“, като представленията се проведоха на сцената в парк „Дъбника“. Програмата включваше театрални представления за деца, творчески ателиета, тематични вечери за цялото семейство с циркови изпълнения и огнен моноспектакъл.
Организатор на събитието е Фондация „Арт Офис”, в партньорство с Драматично–куклен театър – Враца, Община Враца и с финансовата подкрепа на Министерството на културата. 

Автомобилно шоу „Рали спринт за ентусиасти 2“
Община Враца бе домакин на първото за региона рали за ентусиасти, което се проведе на 5 и 6 октомври 2024 г. във Врачанския Балкан на обособено трасе по пътя за хижа „Леденика”. Основната цел на събитието беше създаването на съревнование в приятелска атмосфера, в каквато любители и професионалисти имаха възможността да усъвършенстват уменията си в подходяща среда и да обогатят опита си. Първо стартираха опитните състезатели, които демонстрираха техники за управление и контрол на автомобила, след което се включиха и любителите на високите скорости.
В спортната проява се включиха над 80 участници. На събитието присъстваха и много гости от цялата страна.
Мероприятието се организира от Автомобилен спортен клуб „ФЛАТ-АУТ“ със съдействието на Община Враца.

Походът-събор „Речка”
В похода-събор „Речка”, който се проведе за 37-и път на 12 октомври 2024 г., взеха участие над 250 ученици, граждани и любители на туристическите преходи от град Враца. Участниците преминаха 12-километров маршрут от паметника „Лъвчето” до местността Речка, където се проведоха спортни игри със състезателен характер  - спортно-туристическа щафета, крос и теглене на въже. Целта на спортното събитие е да популяризира здравословния начин на живот чрез практикуване на най-лесно достъпната и естествена физическа активност – ходенето, както и да допринесе за развитието на пешеходния туризъм. За поредна година се разигра томбола с награди, в която участваха всички включили се в инициативата. 
И тази година Община Враца обедини похода с провеждане на събитието „Световен ден на ходенето 2024”, което се организира за 32-ри път по „Програма за развитие на спорта за всички“ на Министерството на младежта и спорта.

Състезание по туристическо ориентиране за ученици от общините в Западна България
В периода 12 - 13 октомври 2024 г. на територията на Врачански Балкан се проведе състезание по туристическо ориентиране за ученици от Западна България. В двата етапа на инициативата участваха 25 отбора – общо 50 деца от градовете Враца, София, Самоков, Кюстендил, Радомир, Благоевград, Пазарджик, Видин, Берковица, Козлодуй, Бяла Слатина, Мездра и Роман. 
Първия ден участниците, разделени в две възрастови групи, V-VII клас и VIII-X клас, решаваха мултимедиен тест, свързан с ориентиране по азимут и намиране на географски координати на точки по географски карти в залата на „Природозащитен център Натура“ - Враца. Втория ден отборите преминаха по трасето на екопътека „Горска пътека на приказките“, където се ориентираха по карта, преминаваха през контролни постове и се състезаваха за най – добро време. Специален гост - лектор на мероприятието беше съвременният пътешественик Росен-Андрей Охеда, който е посетил 171 държави от седемте континента.
Състезанието се проведе за шести път на територията на община Враца, като за втори път, след получена покана, е оказано съдействие от служители на Общинска администрация - Враца.
Основен организатор на мероприятието е Асоциацията на професионалните географи и регионалисти, с подкрепата на Регионално управление на образованието –Враца, Община Враца и Дирекция на Природен парк „Врачански Балкан“. 

Водно огледало
В периода от месец май до месец октомври 2024 г. се проведоха аудио – визуални спектакли на водното огледало, намиращо се в парка зад паметника на Христо Ботев на централния площад. Върху 6-метрова водна стена се прожектираха авторски филми за тракийските съкровища, природните забележителности и културно-историческото наследство на града, както и аудио – визуални спектакли, посветени на празниците Възкресение Христово, 24 май – Ден на светите братя Кирил и Методий, на българската азбука, просвета и култура и на славянската книжовност и Съединението на България.
Водните спектакли допринасяха за рекламирането и популяризирането на туристическите обекти на Община Враца чрез провеждането на тематични вечери, огнено шоу, открити уроци по народни танци и концерти с участието на млади таланти от творчески състави, вокални групи, музикални школи и школите за танци на града  на специално разположена във водата сцена.

Лятно кино
От месец юли до края на месец октомври 2024 г., всеки петък и събота, пред административната сграда на Община Враца и в парк „Дъбника“ се провеждаха безплатни прожекции на популярни филми, част от които бяха „Пулсът на танца”, „Защото обичам лошото време”, „Гераците”, „Опасни шматки”, „Семейството на голямата стъпка“, „Аферата Пикасо“, „Пинокио: Истинска история”, „Котки в музея“, „Джон Уик 4“ и други. 
Инициативата е организирана от Общинския съвет по наркотични вещества и Община Враца.

Тематични дни 2024 г.
През месеците август, септември и октомври 2024 г. за първи път се проведоха тематични дни, посветени на културата и традициите на европейските държави Италия, Гърция и Германия. 
 Денят на Италия – „Buongiorno Vratsa“, се проведе на 24 август 2024 г. Програмата включваше куиз за италианската култура и история, зумба с Калиопа, рисуване с чаша вино от италиански сорт грозде в парка зад централния площад, презентации на традиционни ястия от майстори готвачи, дегустации, концерт на Алесандра Франческони, лятно кино с прожекция на италианската комедия „Тичам към теб“, диско вечер, а за най – малките бяха предвидени италиански приказки и тематични игри по метода на Мария Монтесори.
В тематичния ден се проведе и футболен турнир „Купа Италия“, с участието на отбори, носещи имената на Милан, Интер, Лацио, Рома, Фиорентина, Ювентус, Наполи и Болоня.
 „Buongiorno Vratsa“ получи подкрепа и от местния бизнес – над 30 заведения за хранене и развлечения, кафенета, барове, ресторанти и сладкарници участваха в събитието, предлагайки традиционни италиански ястия и напитки – корнето /кроасани/, брускети, лазаня, пици, спагети, ризото, канелони, рибни деликатеси, просеко, аперол, джелато /италиански сладолед/, италианска крафт бира, вина, италиански коктейли и други. 
Денят на Гърция - „Kalimera Vratsa“, се проведе на 21 септември 2024 г. и започна с предлагането в обособени шатри на централния площад, и в голяма част от заведенията за хранене и развлечения, на традиционни за Гърция храни и напитки - гръцко фрапе, баници, калмари, скариди, миди и други, както и на гръцки специалитети, приготвени от учениците на Професионална гимназия по търговия и ресторантьорство - Враца.
В парка, зад паметника на Христо Ботев, се проведе най-голямото сиртаки в изпълнение на деца от детски и учебни заведения, а пред сградата на Общинска администрация – Враца се организира детска олимпиада, в която участниците се съревноваваха в дисциплините стрелба с лък, борба, щафета, гладко бягане, футбол, кикбокс и бягане с препятствия. Програмата продължи с демонстрация и уроци по сиртаки, концерт на каракачански състави, рисуване на платно с чаша узо, викторина за гръцката култура и история, тематично парти, спектакъла „Магията на Гърция“ и концерт на Панос Псалтис и гръцки оркестър.
Представители на социалните услуги се включиха с обособен щанд и предлагаха ръчно изработени сувенири и тематични за деня продукти.
	По време на „Kalimera Vratsa“ представители на Сдружение „Книгини“ предоставиха възможност на жителите и гостите на града да се запознаят с първите стъпки в гръцкия език, както и да посетят виртуално историческите забележителности в 360 °, посредством иновативната технология VR очила.
След „Buongiorno Vratsa“ и „Kalimera Vratsa“, в периода 18 - 20 октомври 2024 г., в пространството пред сградата на Общинска администрация - Враца се проведе „Oktoberfest Vratsa“.
Мероприятието започна с тематично DJ парти и аудио-визуален спектакъл на водното огледало, а в специално обособени шатри, кемпери и щандове се предлагаха специалитети от немската кухня - брецели, щолени, щрудели, баварски крем, шницели, наденички, немска бира и греяно вино. Част от заведенията за хранене и развлечения се включиха с обедно и вечерно меню с традиционни немски ястия. Инициативите включваха рисуване с чаша бира, куиз и забавни игри, посветени на културата на Германия, концерт-трибют на Scorpions с рок група „Монолит“, изложение на BMW автомобили и други.
Организатор на тематичните дни е Община Враца със съдействието на част от заведенията за хранене и развлечения и Младежки център – Враца. 

Фермерски пазари
През 2024 г., почти всеки месец, се организираха и проведоха превърналите се в традиция за града самостоятелни фермерски пазари, имащи за цел да подкрепят родното производство и да предоставят възможност на българските производители да презентират и реализират своята продукция по най-ефективния начин. 
На самите пазари бяха представени биопродукти на производители от цялата страна - сезонни плодове, зеленчуци и подправки, лютеница, различни видове хлебни изделия със семена и подправки, сушени плодове и манатарки, шипково масло, габровски пестил, пчелни продукти, домашен кашкавал с боровинки и подправки, различни месни продукти, специални селекции плодови сиропи, козе сирене, домашни сладка, мармалади и нектари, натурален шоколад, бутикови вина и ракии, мурсалски чай, както и натурална козметика - екстракт от охлюви, етерични масла, билкови тинктури и лечебни кремове. По време на фермерските пазари се организираха артателиета и работилници за ароматни и домашни сапуни, ръчно изработени свещи и бижута.
Всички участници представяха своята продукция в подредени бели шатри пред административната сграда на Община Враца.


Фестивали, празници и културни прояви с туристическа насоченост в населените места на Община Враца
В периода от месец март до месец ноември 2024 г. в почти всички села на Община Враца се проведоха различни традиционни фестивали, конкурси, инициативи и културни прояви, свързани със съхраняване на българските традиции и популяризиране на фолклора, местните обичаи и ястия, сред които: празник „Згориградска олелия”, „Празник на лучника“ в село Горно Пещене, фестивал „Северняшки ритми” в село Нефела, фолклорен празник „Бели нощи” в село Бели извор, фолклорен танцов фестивал „Погледец” в село Челопек, празник „С добро за Лиляче“, кулинарен фестивал „На кафе с мекица в село Върбица“, фестивал „Хоро се вие, песен се пее в Костелево“ и други.
Основни организатори на мероприятията са местните читалища и Община Враца. 

Коледен базар и отбелязване на коледните празници
В периода 29 ноември – 31 декември 2024 г. на площад „Христо Ботев“ се проведе Коледен базар, организиран от Община Враца за девети път. В петнадесет дървени къщички български търговци и производители предлагаха коледни сувенири, украси и ръчно изработени играчки, дървопластика, натурални козметични продукти, храна и напитки - пица на пещ, бургери, коледни сладкиши, бисквити и кексове, палачинки, гофрети, понички, различни видове шоколадови изделия, биохрани, топъл шоколад, сиропи, немски наденички, чай и греяно вино.
	По време на Коледния базар функционираха и четири атракциона – ледена пързалка, карусел, виенско колело и блъскащи колички. За първа година ледената пързалка бе покрита, което подобри условията за пързаляне и повиши интереса към атракциона. За сезон 2024/2025 г., който включва периода от 30.11.2024 г. до 09.01.2025 г., ледената пързалка е посетена от 15 914 души, а реализираният приход е в размер на 106 306 лв. За сравнение през сезон 2023/2024 г., за периода от 17.12.2023 г. до 09.01.2024 г., атракционът е бил посетен от 9 008 души, а реализираният приход - 56 800 лв.
На 6 декември 2024 г., на площад „Христо Ботев“, традиционно бе отбелязан християнският празник Никулден с освещаване и раздаване на над 700 порции рибен курбан. Отново се организирана благотворителна изложба базар на 200 броя пълнени шарани, приготвени от екипите на детски градини, ясли, ОП „Социални дейности“, социални услуги и местни ресторантьори. 
За шести път се проведе Коледарско шествие с наричания за здраве и берекет от Сувенирната палата до пл. „Христо Ботев“, в което участваха над 300 коледари. 
На 14 декември 2024 г. за шеста година се организира Празникът на врачанските вина, ракии и мезета. Три комисии оценяваха представените продукти и изделия - над 90 червени и бели вина, 30 ракии и 80 мезета за вино и ракия. Победителите получиха традиционни български награди – врачанско бабе, сервизи и декантери за вино. 
В навечерието на Бъдни вечер, в парка зад паметника на площад „Христо Ботев“, се проведе и вторият за града Празник на хляба. Представители от Къща на хляба - Копривщица, показаха как се приготвя боговица - обреден хляб с квас за Бъдни вечер. Всички присъстващи имаха възможността да си направят обредна питка, както и да опитат боб в гърне, приготвен по традиционна рецепта. По време на събитието се проведе и изложба базар на обредни пити с благотворителна кауза, приготвени от самодейци от читалищата в Община Враца.
Културната програма за коледните и новогодишните празници включваше концерти на потребителите на социалните услуги във Враца, Дивна, трио Теди, Диана и Наско, Юри Крумов, оркестър Balkanik Group, Духов оркестър при Народно читалище „Развитие – 1869“, ансамбъл за народни танци и песни „Вратица“, представителен танцов състав „Хемус“, детски танцов състав „Радост“, Духов оркестър „Огоста“, куклена пиеса, творчески работилници, хоротека, благотворителната инициатива „Снимки с кауза“. 
За трети път, на 26 декември 2024 г., се отбеляза и Денят на бащата с интересни игри за деца и родители, които включваха подреждане на пъзели, групови изпълнения на популярни детски песни, тематични танци и други. 
Коледните мероприятия, събития и инициативи се организираха от Община Враца, със съдействието на Младежки център – Враца, Драматично-куклен театър - Враца, Народно читалище „Развитие - 1869“ и ОП „Спорт и туризъм“.

· Разработване на предложения за съпътстващи туристически програми по време на водещи културни, спортни и други прояви, провеждани в град Враца и региона (организиране на опознавателни пешеходни турове, представяне на интересни факти, провеждане на беседи и други)
	През месец септември 2024 г., в рамките на „Европейски дни на наследството 2024 г.“, служители на Дирекция на Природен парк „Врачански Балкан“ организираха  преход по маршрут „Тайните на Врачанския Балкан“, с включени посещения на места, свързани с историческите събития в региона, а представители на Регионалния исторически музей – Враца, съвместно с ученици от учебните заведения, изготвиха маршрути, свързани с легенди, предания и свети места от културно-историческото наследство на Врачанския край. На 25 и 26 септември в Народно читалище „Развитие -1869“ се организирана интерактивна онлайн игра „Тайните на Враца“,  чрез която участниците решаваха загадки, свързани с историята на града и създаваха туристически маршрути, свързани с легенди и предания за местности от региона.
	По време на 134-тото издание на традиционния Врачански есенен панаир екипът на Младежки център – Враца, съвместно с Община Враца, организира съпътстваща програма, която включваше интересни игри с много награди: „Мистериозната кутия“, „Предизвикателства за двойки – малки и големи“, „Лов на съкровища“, скоропоговорки, куиз за футболния отбор „Ботев Враца“ и други. 

· Домакинство на Община Враца при провеждане на конференции, семинари, работни срещи, изнесени заседания, кръгли маси и други
	През 2024 г. Община Враца бе домакин на конференции, работни срещи и обучителни форуми, сред които:
· младежки форум „Youth Mind Exchange“, организиран от Младежки център – Враца, с участието на представители на всички младежки центрове в България – новоизградените (Габрово, Бургас, Перник, Монтана), съществуващите (Враца, Стара Загора, Пловдив и Добрич) и представители от младежки център „FITT“ – Тимишоара, Румъния; 
· образователен форум, на който представители на Министерството на образованието представиха целите, дейностите и очакваните резултати на проектите „Силен старт“ и „Успех за теб“ по програма „Образование“;
· обучителен семинар по програма „Европейско гражданско образование“, организиран от Институт за публична политика, със съдействието на Фондация „Ханс Зайдел“ за обучение на учители по гражданско образование в 11-и и 12-и клас в средните училища в страната с участието на водещи лектори - преподаватели от Софийски университет „Св. Климент Охридски“, Югозападен университет „Неофит Рилски“, Нов български университет и експерти от образователното министерство; 
· регионален бизнес форум „Възможности за финансиране и развитие на бизнеса в региона“, включващ представяне на нови стратегии и иновативни бизнес решения за развитие на фирми и предприемачи, платформа за обмен на опит и осигуряване на възможности за трансгранично сътрудничество между компании от България и Турция, застрахователни услуги и изграждане на производствена и информационно-технологична инфраструктура в бизнес компании. Събитието е организирано от медията Лидер.БГ и компаниите ICAP CRIF и Еко Глоуб, със съдействието на Община Враца и подкрепата на Българско-турската търговско-индустриална камара (BGTCCI) и Съвета за външноикономически отношения на Република Турция (DEİK); 
· Международна научно-практическа конференция „Образованието: класичност и модерност“, организирана от филиал Враца към Великотърновски университет „Св. св. Кирил и Методий”; 
· конференция „Digital4Vratsa – Дигитални възможности за бизнеса“, част от проект „Digital4Bulgaria“, който през 2024 г. се проведе в общо тринайсет от големите градове в страната, с цел запознаване на местните предприемачи с дигиталните технологии и приложението им в бизнеса, както и възможността да се присъединят към първата бизнес социална мрежа в страната - Digital4.Network.

Приоритетна дейност 5. Провеждане на проучвания, анализи и прогнози за развитието на туризма в общината.
· Комуникация с целеви таргет групи и аудитории в онлайн пространството и на място в ТИЦ - Враца (мониторинг на поведението на посетителите в социалните мрежи и на място - статистически данни и анализи за посещаемостта на град Враца и Община Враца, за публикациите, свързани с развитието на туризма в региона - текстове и/или изображения, за броя на последователите и достигнатите потребители чрез рекламни кампании и други)
	Комуникационните канали на Туристическата платформа Open Vratsa, включващи и предоставящи статистически данни за  периода от 1 януари до 31 декември 2024 г., са както следва: туристическа платформа openvratsa.bg (44 153 посещения); Facebook профил – 12 900 последователи (oбщ брой достигнати уникални потребители чрез платени и неплатени рекламни кампании – 1 340 565 души); Instagram профил – 1 924 последователи (достигнати уникални потребители чрез неплатени рекламни кампании – 204 074 души); YouTube канал – 33 836 показвания на съдържанието.
От месец октомври 2024 г. е наличен и TikTok профил на Open Vratsa с 1273 последователи, общ брой гледания на съдържанието – 164 000, общ брой харесвания на съдържанието – 10 600.

· Информационно осигуряване на маркетинговите дейности чрез нова и навременна база данни (поддържане на актуална база от данни на местата за настаняване и на заведенията за хранене и развлечения на територията на община Враца, обработка и анализ на данни от Единна система за туристическа информация, РИМ – Враца и РП „Леденика“)
Местата за настаняване на територията на общината са 66, с леглова база – 1 117 легла, като през 2024 г. са категоризирани и регистрирани дванадесет нови места за настаняване – хотел „Приятели”, с 18 легла, хотел „Българе“, с 22 легла, къща за гости „Б & Б РУУМС”, с 17 легла, две стаи за гости и седем апартамента за гости с общ брой легла -  31. 
Общо пет места за настаняване и предлагане на хотелиерски услуги са прекратили своята дейност през 2024 г. – почивна станция „Горски дом“, семеен хотел „Момина сълза“, къща за гости „Манчев“, къща за гости „Враца“ и стаи за гости „Злати“.
През 2024 г. се отчита по-голяма заетост на местата за настаняване на територията на община Враца - броят на реализираните нощувки е 105 139. За сравнение през 2023 г. техният брой е бил 74 214 или с 30 925 броя по-малко от 2024 г. От общите 105 139 броя нощувки, 90 541 броя са реализирани от 37 022 български туристи, а 14 598 броя - от 3 970 чужденци. 
Преобладаващата част от чуждестранните туристи, посетили град Враца през 2024 г., са от страните в Европейския съюз, както и от извън Европейския съюз - Великобритания, Израел, Турция, Сърбия и Украйна. 
От всички 66 места за настаняване на територията на общината, 10 места за настаняване са декларирали нулева година относно реализирани нощувки. 
Посочените статистически данни за реализираните нощувки и брой туристи в местата за настаняване са на база месечните данни, които лицата, извършващи дейност в същите, вписват в Единната система за туристическа информация съгласно чл. 8, ал. 1 от Наредбата за Националния туристически регистър и за условията и реда за вписване в Националния регистър на туристическите забележителности, фестивали и събития. 
През 2024 г. Регионалният исторически музей е посетен общо от 22 251 туристи, от тях 408 чужденци, като за сравнение през 2023 г. техният общ брой е бил 17 445. Приходите от продажба на билети, услуги и наем на зали и дворни пространства за 2024 г. са 68 705 лв., а през 2023 г. са били в размер на 38 302 лв. 
Броят на посетителите през 2024 г. в Развлекателен парк „Леденика” и пещера „Леденика” е бил 41 611, като реализираните приходи са 541 560 лв. За сравнение през 2023 г. броят на посетителите е бил 36 920 души, а реализираният приход - 499 185 лв.

Приоритетна дейност 6. Реклама на туристическия продукт на общината.
· Целенасочена и въздействаща реклама на Община Враца в мобилни приложения, социални мрежи, електронни, радио и телевизионни местни и национални медии
Социалните мрежи продължават да са основен инструмент за осъществяване на маркетингови и комуникационни кампании за рекламиране и популяризиране на туристическия продукт на Община Враца и привличане на нови аудитории и групи туристи.
Уебсайт и Facebook страница на Община Враца
През изминалата година на уебсайта и Facebook страницата на Община Враца са публикувани професионално заснети клипове, включващи различни спортно - туристически мероприятия, културни събития, спектакли и инициативи, както и кратки клипове на живо от провеждането на същите, като най-голям интерес и максимален обхват до потребителите имат публикациите за Пролетните празници, Национален фолклорен събор „Леденика“, Врачанския традиционен есенен панаир, тематичните дни, посветени на европейските държави Италия, Гърция и Германия и Коледно-новогодишните празници.

Facebook страница и Instagram профил на Развлекателен парк „Леденика“ 
През 2024 г. Facebook страницата (5 938 последователи) и Instagram профила (251 последователи) на Развлекателен парк „Леденика“ бяха брандирани с ново лого, със съвременен дизайн, изработено от възпитаници на Профилирана езикова гимназия „Йоан Екзарх“. По атрактивен и привличащ вниманието начин се поддържа и представя актуална информация за пещера „Леденика”, Природен парк „Врачански Балкан” и неговите забележителности, флора, фауна и културно-историческо наследство. Представени са различните действащи атракциони и спортно-развлекателни съоръжения, които могат да се посещават целогодишно, както и полезна информация за маршрутите на атракционните влакчета. 

           Туристическа платформа Open Vratsa
Туристическата платформа Open Vratsa и през 2024 г. представяше подробна и актуална туристическа информация за град Враца и региона, включваща туристически атракции и забележителности, екопътеки и туристически маршрути, предстоящи събития, различни активности, мероприятия, инициативи, места за настаняване, заведения за хранене и развлечения и други туристически услуги. 
През май месец 2024 г. към платформата бе създадена специална рекламно-целева страница за Ботеви дни 2024 (https://botevidni.openvratsa.bg), която съдържаше цялата информация за основната и съпътстваща програма на празничните дни. Към туристическата платформа от месец юли 2024 г. функционира онлайн магазин (https://shop.openvratsa.bg), който предлага тематични сувенири и аксесоари, картини, принтове на туристически атракции и панорамни гледки от региона, печатни издания, разработени съвместно с местни артисти, фотографи, художници и занаятчии. 

Дигитален бюлетин „Култура на фокус“
През 2024 г. в дигиталния бюлетин „Култура на фокус“, изготвян от Министерството на туризма, са включени събитията Ботеви дни 2024, Национален фолклорен събор „Леденика“ и Врачански традиционен есенен панаир. Целта бе представяне и популяризиране по маркетинговите канали на Министерството на туризма на водещи събития, организирани от Община Враца в сферата на културния туризъм.

· Издаване на рекламно-информационни печатни и електронни двуезични рекламни материали за природните и културно - историческите дадености на региона (дипляни, брошури, туристически карти, пътеводител, рекламни пана, тениски, шапки, дигитализиране на туристическите обекти, виртуални обиколки с аудиогид, рекламни клипове, видеоматериали и други), и презентирането им на национални и международни форуми и изложения, съвместно с представители на хотелиерския, ресторантьорския и туристическия бизнес
С цел популяризиране на туристическия продукт в Община Враца през 2024 г., са разработени рекламни материали, както следва:  
 - произвеждане на един епизод (на български и английски език) от телевизионната поредица „Без багаж“, с включени туристически обекти, исторически факти и природни дадености, популяризиращи град Враца и региона, с общо времетраене 12 – 13 минути, както и кратки промоционални форми – трейлъри към епизода. Създаденият и локализиран на английски език епизод под бранда „NO LUGGAGE” – Bulgaria  беше представен на Международния телевизионен пазар в Кан, Франция, през месец октомври 2024 г.
 - осъществена рекламна кампания, на ротационен принцип, на част от големите събития на Община Враца - Национален фолклорен събор „Леденика“, Врачански традиционен есенен панаир, „Bounce in Vratsa 2024“ и тематичните дни, свързани с културата на Италия, Гърция и Германия в над двадесет метростанции в град София;
 - изработени и поставени нови реклами пана на билбордове в града и на магистрала „Хемус“ за Национален фолклорен фестивал „Леденика“, Врачанския традиционен есенен панаир и за тематичните дни, свързани с културата на Италия, Гърция и Германия.

· Атрактивно представяне на археологическите находки със съдействието на Регионален исторически музей – Враца и Младежки дом – Враца
	През 2024 г. в Регионалния исторически музей – Враца с най - висок постоянен интерес от страна на посетители бяха експозициите в залите „Тракийски съкровища – традиционно златарство във Враца и региона“, „Рогозенско съкровище“ и „Музей от хартия“. 
	Експонатите, над 300, в зала „Тракийски съкровища – традиционно златарство във Враца и региона“ са презентирани съобразно последните технологични постижения в представянето на културното наследство - в интерактивен формат със сетивно възприятие, като са реализирани четири сетивни възприятия - възможност за докосване, движение и покой, звук и мирис.
	 
Приоритетна дейност 7. Взаимодействие и членство на общината в туристически сдружения.
· Развитие на трансгранично сътрудничество чрез участие в различни проекти и форуми
	   Във връзка с подписан меморандум за сътрудничество с Община Крайова, Румъния, който поражда ангажимент за съвместно реализиране на трансгранични проекти, през 2024 г. Община Враца кандидатства с проектно предложение за „Изграждане на зелена лаборатория за достъпно и приобщаващо учене през целия живот в трансгранична среда“ по Програма за трансгранично сътрудничество ИНТЕРРЕГ VI-A Румъния-България 2021-2027 г.
	   В рамките на проекта се предвижда изпълнение на строително-монтажни работи на обект: „Възстановяване на общинските оранжерии в гр. Враца“ с цел отглеждане на цветя, дребни храсти и дървета. Оранжериите ще служат за своеобразна лаборатория и учебен център за отглеждане на различни видове растителност, които по-късно ще бъдат засадени на обществени пространства.
    
      Приоритетна дейност 8. Подобряване качеството на услугите, предлагани в общинските туристически обекти. 
· Развитие на човешките ресурси в туристическия сектор – участие на общински служители, заети в областта на туризма, в специализирани обучения, семинари и конференции за обмяна на опит и добри практики; обучение на ученици в Профилирана езикова гимназия „Йоан Екзарх“, град Враца, в паралелки, свързани с туристическия сектор (аниматори и екскурзоводи); изнасяне на беседи в училищата, където се изучават модули и специалности, свързани с туризма, от представители на туристическия сектор, с цел споделяне на опит и мотивиране на учениците за професионално развитие в туристическия бранш; провеждане на образователни кампании сред учащите се за значимостта на туризма в общината и привличане на доброволци (младежи) при организиране и провеждане на инициативи, мероприятия и събития с туристическа насоченост
	За поредна година обучаващите се в паралелката „Аниматор в туризма“ в Профилирана езикова гимназия „Йоан Екзарх“ - Враца, проведоха своя учебен стаж в местата за настаняване и заведенията за хранене и развлечения, находящи се на територията на града. По тяхна инициатива, съвместно с ученици от Средно училище „Отец Паисий“ - Враца, е изработен дизайн на календар на Община Враца за 2025 г., с включени рисувани картини на туристически обекти от културно – историческото наследство на региона.  
	В почти всички организирани от Община Враца събития и мероприятия с туристическа насоченост, се включиха активно, като доброволци, много ученици и младежи от учебните заведения в града.
                   
· Подобряване качеството и разнообразието на туристическите услуги и мениджмънта на Развлекателен парк „Леденика”
През 2024 г. в посетителския център в Развлекателен парк „Леденика“ са  поставени нови двуезични информационни табла на български и английски език. Всички указателни табели на територията на парка са подновени и брандирани с изработеното ново лого на парка. През месеците юли и август 2024 г. пространствата около въжения парк и посетителския център са изцяло почистени и обезопасени от опасни дървета.

· Осъществяване на ефективен контрол спрямо туристическите обекти от страна на Община Враца чрез Общинска експертна комисия по категоризация на туристическите обекти и Дирекция „Местни данъци и такси” за спазване на минималните задължителни изисквания и критериите за изграждане, обзавеждане и оборудване, обслужване и предлагани услуги в туристическите обекти, съответстващи на категориите, както и за максимална събираемост на дължимите средства
През 2024 г. повечето от заведенията за хранене и развлечения са категоризирани и прекатегоризирани в категория от типа „питейни заведения“, подтип – „кафе – аперитиви“, и при добри метеорологични условия използваха откритите площи за разполагане на маси и столове, разрешени им от Дирекция „Общинска собственост“ при Община Враца. Реализираният приход за 2024 г. от ползвани терени за летни тераси и целогодишни слънцезащитни съоръжения е в размер на 91 711 лв. През 2023 г. приходът е бил в размер на 76 302 лв.
Събраната сума от туристически данък през 2024 г. e в размер на 27 775 лв. Туристическият данък е 0.30 лв. за реализирана нощувка във всички места за настаняване на територията на община Враца. През 2023 г. приходът е бил в размер на 20 347 лв.

· Издаване на унифицирана категорийна символика - удостоверения и табели на категоризирани туристически обекти в зависимост от техния вид и категория, съгласно чл. 132, ал. 1 и ал. 2 от Закона за туризма
В периода 1 януари – 31 декември 2024 г. Общинската експертна комисия по категоризация на туристическите обекти е провела 29 редовни присъствени заседания. Издадени са общо 65 броя удостоверения за регистрация, категоризация и потвърждаване на категоризация на туристически обекти и удостоверения за промяна в обстоятелствата на категоризирани туристически обекти. Приходът от регистрация, категоризация и издадени удостоверения на места за настаняване и на заведения за хранене и развлечения е в размер на 18 360 лв., които следва да бъдат насочени в приход на Министерството на туризма съгласно действащия Закон за туризма.   
Финансовото обезпечаване за реализацията на инициативите, събитията и  дейностите съгласно чл. 60, ал. 1 от Закона за туризма са средствата за развитие на туризма, които се набират от средства, предоставени за изпълнение на целеви програми и проекти, от средства, събрани от туристическия данък, определен от Общинския съвет по реда на Закона за местните данъци и такси, от дарения и помощи и от средства по международни програми и споразумения.







































ПРОГРАМА ЗА РАЗВИТИЕ НА ТУРИЗМА В ОБЩИНА ВРАЦА ЗА 2025 Г.

I. ВЪВЕДЕНИЕ

       Програмата за развитие на туризма в Община Враца за 2025 година е разработена на основание чл. 11, ал. 1 от Закона за туризма и предвижда реализирането на конкретни мероприятия и проекти, които биха довели до развитието и утвърждаването на Община Враца като устойчива, атрактивна, конкурентоспособна и сигурна туристическа дестинация. Дейностите по Програмата са в съответствие с приоритетите на Националната стратегия за устойчиво развитие на туризма за периода 2014-2030 г., стратегиите за развитие на отделни видове туризъм и Областната стратегия за развитие на туризма за периода 2021 – 2027 г.
       Основна роля при нейното изпълнение има Консултативният съвет по въпросите на туризма към Община Враца, с участието на заинтересовани страни и доброволци, както и работещо публично - частно партньорство между местната власт, браншовите организации, културните институции, частния бизнес и НПО.
      
II. ЦЕЛИ

       Основна цел: Формиране на гостоприемна, достъпна и ориентирана към туриста среда чрез устойчиво развитие на туризма в Община Враца и привличане на инвестиции за развитие на туристическия бранд „Враца“.
       Конкретни цели:
1. Предлагане на специфичен за Община Враца туристически продукт и утвърждаване на конкурентоспособността на приоритетните видове туризъм – фестивален, културен, планински, спортен и екотуризъм.
2. Развитие и надграждане на туристическите атракции и събития, опазване и поддържане на природните забележителности, провеждане на комуникационни кампании за популяризиране на туристическите забележителности на основата на партньорство на всички заинтересовани страни. 
3. Подобряване качеството на туристическите услуги и повишаване на туристическия поток по всички икономически показатели (реализирани нощувки, пренощували лица и приходи). 
     
III. ПРИОРИТЕТНИ ДЕЙНОСТИ НА ПРОГРАМАТА

        Програмата за развитие на туризма в Община Враца за 2025 година предвижда, съгласно чл. 11, ал. 2 от Закона за туризма, следните конкретни дейности, включващи основни мероприятия за:

1. Изграждане и поддържане на инфраструктурата, обслужваща туризма на територията на общината, включително местните пътища до туристически обекти:
· Поддържане маркировката на съществуващите пешеходни туристически маршрути;
· Проучване на трасета и осъществяване на преходи съвместно със заинтересовани страни, с цел изграждане на нови маршрути за отдих и спорт.

2. Изграждане и функциониране на общински туристически информационни центрове и организация на информационното обслужване на туристите:
· Популяризиране дейността и развитието на ТИЦ - Враца;
· Осъществяване на съвместни дейности с Дирекция на Природен парк „Врачански Балкан”, в частност с Природозащитен и информационен център „Натура“;
· Поставяне и поддържане на информационни табла и указателни табели на подходящи места в общината, служещи за указване местоположението на културно-историческите и природните забележителности.
3. Изграждане и поддържане на туристически обекти, които са общинска собственост или за които правото за ползване и управление е предоставено на общината:
· Продължаващо проучване и по-нататъшна социализация на археологическите обекти с национално значение;  
· Участие в национални, областни и общински инициативи за почистване и опазване на природната среда и поддръжка на озеленените площи и пространства около туристическите обекти;
· Проучване на възможности за участие и разработване на проекти по програми на ЕС с туристическа насоченост (Програма за трансгранично сътрудничество Интеррег VI-А Румъния - България 2021-2027, Програма за трансгранично сътрудничество Интеррег - ИПП България - Сърбия 2021-2027, Програма за транснационално сътрудничество „Дунав“ 2021-2027, Програма за междурегионално сътрудничество „ИНТЕРРЕГ ЕВРОПА“ 2021-2027).
4. Организиране на събития и мероприятия с местно и национално значение, които допринасят за развитието на туризма:
· Организиране и провеждане на мероприятия с обществена значимост и туристическо значение (фестивали, културни събития, 3D мапинг-шоу, спортно – туристически мероприятия и състезания, представяне на местни традиции, кухня, биопродукти от местни ферми, занаяти и други), съвместно с културни, образователни и други институции, с цел промотиране и популяризиране на туристическия продукт и привличане на нови групи туристи;
· Разработване на предложения за съпътстващи туристически програми по време на водещи културни, спортни и други прояви, провеждани в град Враца и региона (организиране на опознавателни пешеходни турове, представяне на интересни факти, провеждане на беседи и други);
· Домакинство на Община Враца при провеждане на конференции, семинари, работни срещи, изнесени заседания, кръгли маси и други.

5. Провеждане на проучвания, анализи и прогнози за развитието на туризма в общината:
· Провеждане на социологически проучвания, свързани с развитието на туризма на територията на общината; 
· Комуникация с целеви таргет групи и аудитории в онлайн пространството и на място в ТИЦ - Враца (мониторинг на поведението на посетителите в социалните мрежи и на място - статистически данни и анализи за посещаемостта на град Враца и Община Враца, за публикациите, свързани с развитието на туризма в региона - текстове и/или изображения, за броя на последователите и достигнатите потребители чрез рекламни кампании и други);
· Информационно осигуряване на маркетинговите дейности чрез нова и навременна база данни (поддържане на актуална база от данни на местата за настаняване и на заведенията за хранене и развлечения на територията на община Враца, обработка и анализ на данни от Единна система за туристическа информация, РИМ – Враца и РП „Леденика“).

6. Реклама на туристическия продукт на общината:
· Целенасочена и въздействаща реклама на Община Враца в мобилни приложения, социални мрежи, електронни, радио и телевизионни местни и национални медии;
· Издаване на рекламно-информационни печатни и електронни двуезични рекламни материали за природните и културно - историческите дадености на региона (дипляни, брошури, туристически карти, пътеводител, рекламни пана, тениски, шапки, дигитализиране на туристическите обекти, виртуални обиколки с аудиогид, рекламни клипове, видеоматериали и други), и презентирането им на национални и международни форуми и изложения, съвместно с представители на хотелиерския, ресторантьорския и туристическия бизнес;
· Атрактивно представяне на постоянни и временни експозиции, изложби  и изложбени кътове в РИМ – Враца и Младежки дом – Враца;
· Публично представяне на проекти и програми, свързани с развитието на туризма в общината.

7. Взаимодействие и членство на общината в туристически сдружения:
· Насърчаване на междуобщинско сътрудничество на територията на област Враца чрез създаване на общи туристически продукти и партньорства по съвместни проекти;
· Развитие на трансгранично сътрудничество чрез участие в различни програми, проекти и форуми.

      8. Подобряване качеството на услугите, предлагани в общинските туристически обекти:                     
· Развитие на човешките ресурси в туристическия сектор – участие на общински служители, заети в областта на туризма, в специализирани обучения, семинари и конференции за обмяна на опит и добри практики; обучение на ученици в Профилирана езикова гимназия „Йоан Екзарх“ - Враца, в паралелки, свързани с туристическия сектор (аниматори и екскурзоводи); привличане на доброволци (младежи) при организиране и провеждане на инициативи, мероприятия и събития с туристическа насоченост; 
· Подобряване качеството и разнообразието на туристическите услуги и мениджмънта на Развлекателен парк „Леденика”;
· Осъществяване на ефективен контрол спрямо туристическите обекти от страна на Община Враца чрез Общинска експертна комисия по категоризация на туристическите обекти и Дирекция „Местни данъци и такси” за спазване на минималните задължителни изисквания и критериите за изграждане, обзавеждане и оборудване, обслужване и предлагани услуги в туристическите обекти, съответстващи на категориите, както и за максимална събираемост на дължимите средства;
· Издаване на унифицирана категорийна символика - удостоверения и табели на категоризирани туристически обекти в зависимост от техния вид и категория, съгласно чл. 132, ал. 1 и ал. 2 от Закона за туризма.

ІV. ФИНАНСОВО ОСИГУРЯВАНЕ НА ПРОГРАМАТА ЗА РАЗВИТИЕ НА ТУРИЗМА В ОБЩИНА ВРАЦА ЗА 2025 г.

            1. Приходна част на Програмата за развитие на туризма в Община Враца за 2025 г.
     Средствата за развитие на туризма и реализирането на посочените дейности,  съгласно чл. 60, ал. 1 от Закона за туризма, се набират от:
· Средства, предоставени за изпълнение на целеви програми и проекти;
· Средства, събрани от туристическия данък;
· Дарения и помощи, средства по международни програми и споразумения, когато не е предвидено те да постъпят в държавния бюджет.

           2. Разходна част на Програмата за развитие на туризма в Община Враца за 2025 г.
     Съгласно чл. 61т от ЗМДТ, приходите от туризъм се изразходват по приетата от Общински съвет – Враца, Програма за развитие на туризма единствено за конкретни дейности, включващи мероприятия по чл. 11, ал. 2 от Закона за туризма. 

V. ПРОЕКТОБЮДЖЕТ ЗА ОБЕЗПЕЧАВАНЕ НА ПРОГРАМАТА ЗА РАЗВИТИЕ НА ТУРИЗМА В ОБЩИНА ВРАЦА ЗА 2025 г. /от целеви средства за туризъм за 2025 г./

Средства за финансиране:                          
     70 000 лв., в това число по източници за финансиране от целеви средства за туризъм за 2025 г.:
 - от туристически данък – 27 755 лв. 
 - от други собствени приходи – 42 245 лв. 

VI. ПЛАН ЗА ДЕЙСТВИЕ

	Мярка / дейност
	Отговорник
	Партньори
	Срокове
	Необхо-дими средства
	Източник на средства

	М 1: 
Поддържане маркировката на съществуващите пешеходни туристически маршрути.
Проучване на трасета и осъществяване на преходи съвместно със заинтересовани страни, с цел изграждане на нови маршрути за отдих и спорт

	Община Враца
	ДПП „Врачански Балкан”
	Регулярно
	4 000 лв.
	Бюджет на Община Враца

	М 2:
Популяризиране дейността и развитието на ТИЦ – Враца. Осъществяване на съвместни дейности с Дирекция на Природен парк „Врачански Балкан”, в частност с Природозащитен и информационен център „Натура“.
Поставяне и поддържане на информационни табла и указателни табели на подходящи места в общината, служещи за указване местоположението на културно-историческите и природните забележителности

	Община Враца, ТИЦ – Враца, ДПП „Врачански Балкан”,
ОП „Спорт и туризъм”, Природоза-щитен и информацио-нен център „Натура”

	Представители на всички туристически обекти

	Постоянен
	3 000 лв.
	Бюджет на Община Враца

	М 3: 
Продължаващо проучване на археологическите обекти с национално значение. Участие в национални, областни и общински инициативи за почистване, поддържане и опазване на природната среда („Зелена Враца“ „Да изчистим България за един ден”, „Часът на Земята”, „Седмица на гората” и други). 
Проучване на възможности за участие и разработване на проекти по програми на ЕС със туристическа насоченост

	Община Враца
	ДПП „Врачански Балкан”, 
ОП „Спорт и туризъм”, ТИЦ – Враца, Природозащитен и информационен център „Натура”, представители на всички туристически обекти

	2025 г.
	-
	-

	М 4: 
Организиране и провеждане на мероприятия с обществена значимост и туристическо значение (фестивали, културни събития, 3D мапинг-шоу, спортно – туристически мероприятия и състезания, представяне на местни традиции, кухня, занаяти и други), съвместно с културни, образователни и други  институции, с цел промотиране и популяризиране на туристическия продукт и привличане на нови групи туристи. Разработване на предложения за съпътстващи туристически програми по време на водещи културни, спортни и други прояви.
Домакинство на Община Враца при провеждане на конференции, семинари, работни срещи, изнесени заседания, кръгли маси и други

	Община Враца
	РИМ – Враца, ДПП „Врачански Балкан”, ОП „Спорт и туризъм”, ТИЦ – Враца, 
Природозащитен  и информационен център „Натура”, Младежки дом - Враца, Младежки център – Враца, Превантивно-информационен център, РУО – Враца, Регионална библиотека „Христо Ботев“, Търговско-промишлена палата - Враца, хотелиери и представители на туристическия бранш, директори на училища 

	2025 г.
	23 000 лв.
	Бюджет на Община Враца


	М 5: 
Провеждане на социологически проучвания, комуникация с целеви таргет групи и аудитории в онлайн пространството и на място. Информационно осигуряване на маркетинговите дейности чрез нова и навременна база данни

	Община Враца
	РИМ – Враца, ДПП „Врачански Балкан”, 
ОП „Спорт и туризъм”, ТИЦ – Враца
	Постоянен
	6 000 лв.
	Бюджет на Община Враца

	М 6: 
Реклама на туристическия продукт в мобилни приложения, социални мрежи, електронни, радио и телевизионни местни и национални медии. Издаване на рекламно-информационни печатни и електронни двуезични рекламни материали за природните и културно - историческите дадености на региона (дипляни, брошури, туристически карти, пътеводител, рекламни пана, тениски, шапки, дигитализиране на туристическите обекти, виртуални обиколки с аудиогид, рекламни клипове, видеоматериали и други). 
Участие в национални и международни форуми и изложения. Представяне на постоянни и временни експозиции, изложби  и изложбени кътове в РИМ – Враца и Младежки дом – Враца. Публично представяне на проекти и програми, свързани с развитието на туризма в общината

	Община Враца
	ДПП „Врачански Балкан”, 
ОП „Спорт и туризъм”, ТИЦ – Враца, Природозащитен  и информационен център „Натура”, РИМ – Враца, Младежки дом – Враца, Регионална библиотека „Христо Ботев“, Търговско-промишлена палата – Враца, хотелиери и представители на туристическия бранш
	Постоянен
	30 000 лв. 
	Бюджет на Община Враца

	М 7:
Насърчаване на междуобщинско сътрудничество на територията на област Враца чрез създаване на общи туристически продукти и партньорства по съвместни проекти. 
Развитие на трансгранично сътрудничество чрез участие в различни програми, проекти и форуми

	Община Враца
	ДПП „Врачански Балкан”, 
ОП „Спорт и туризъм”, ТИЦ – Враца, Природозащитен  и информационен център „Натура”, РИМ – Враца, Регионална библиотека „Христо Ботев“, Търговско-промишлена палата – Враца, заинтересовани страни
	Постоянен
	-
	-

	М 8: 
Издаване на унифицирана категорийна символика - удостоверения и табели на категоризирани туристически обекти. Осъществяване на ефективен контрол спрямо туристическите обекти от страна на Община Враца чрез Общинска експертна комисия по категоризация на туристическите обекти и Дирекция „Местни данъци и такси” за спазване на минималните задължителни изисквания и критериите за изграждане, обзавеждане и оборудване, обслужване и предлагани услуги в туристическите обекти, съответстващи на категориите, както и за максимална събираемост на дължимите средства. Участие на общински служители, заети в областта на туризма, в специализирани обучения, семинари и конференции за обмяна на опит и добри практики. 
Подобряване качеството и разнообразието на туристическите услуги и мениджмънта на Развлекателен парк „Леденика”
	Община Враца
	ОП „Спорт и туризъм”, ТИЦ – Враца, ОДБХ - Враца, Комисия за защита на потребителите – звено град Враца,  
РЗИ - Враца 
	Постоянен
	4 000 лв.
	Бюджет на Община Враца

	ОБЩО:
	
	
	
	70 000
	



       Програмата за развитие на туризма в Община Враца за 2025 г. е обсъдена и одобрена от Консултативния съвет по въпросите на туризма на 12.02.2025 г., на основание чл. 13, ал. 6, т. 1 от Закона за туризма. Тя е оперативен, отворен и гъвкав документ, подлежащ на промяна, допълване и усъвършенстване, в отговор на възникнали нови потребности и в съответствие с променящите се условия, нормативна база и икономическа среда. Подлежи на допълнение и изменение по предложение на Кмета на Община Враца.
[bookmark: _GoBack]           Програмата за развитие на туризма в Община Враца за 2025 г. е приета с Решение № 427 по Протокол  № 28 от 25.03.2025 г. на Общински съвет – Враца.

